Iktatószám: HIV/7446-2/2024.

Napirend sorszáma:

**ELŐTERJESZTÉS**

**Hévíz Város Önkormányzat Képviselő-testületének**

**2024. június 27-i nyilvános ülésére**

**Tárgy:** Hévíz Város Önkormányzat 2024. évi költségvetéséről szóló 1/2024. (II.08.) rendelet módosítása

**Az előterjesztő:** Papp Gábor polgármester

**Készítette:** Szintén László közgazdasági osztályvezető

Boros Lajosné számviteli ügyintéző

**Megtárgyalta:** Pénzügyi, Turisztikai és Városfejlesztési Bizottság,

Emberi Erőforrások Bizottság,

Ügyrendi és Jogi Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**BEVEZETŐ**

Tisztelt Képviselő-testület!

Az önkormányzat gazdálkodásának jogszabályi háttere lényegében nem változott az elmúlt évben. Az államháztartásról szóló 2011. évi CXCV. törvény (továbbiakban Áht.) 34. § (1) bekezdése alapján a helyi önkormányzat költségvetési rendeletében megjelenő bevételek és kiadások módosításáról, a kiadási előirányzatok közötti átcsoportosításról - (2) és (3) bekezdésben meghatározott kivétellel – a képviselő-testület dönt.

A helyi önkormányzat költségvetési rendelete lehetővé teheti a polgármester számára a helyi önkormányzat bevételeinek és kiadásainak módosítását és a kiadási előirányzatok közötti átcsoportosítást.

Az Áht. 34. § (4) bekezdés szerint a képviselő-testület a (2) és (3) bekezdés szerinti előirányzat-módosítás, előirányzat-átcsoportosítás átvezetéseként - az első negyedév kivételével – negyedévenként, a döntése szerinti időpontokban, de legkésőbb az éves költségvetési beszámoló elkészítésének határidejéig, december 31-ei hatállyalmódosítja költségvetési rendeletét.

Ha év közben az Országgyűlés, a helyi önkormányzatot érintő módon a támogatások előirányzatait zárolja, azokat csökkenti, törli, akkor az intézkedés kihirdetését követően haladéktalanul a képviselő-testület elé kell terjeszteni a költségvetési rendelet módosítását.

A (3) bekezdés szerint a helyi önkormányzati költségvetési szerv bevételi és kiadási előirányzatait – a Kormány rendeletében meghatározott esetben – a helyi önkormányzati költségvetési szerv saját hatáskörében módosíthatja, kiadási előirányzatokat egymás között átcsoportosíthatja.

Hévíz Város Önkormányzat 2024. évi költségvetéséről szóló 1/2024. (II. 08.) rendelet módosítása vált szükségessé. A jelenlegi módosítás elsősorban a működési bevételi és kiadási előirányzatok realizálását, az államháztartáson belülről és kívülről átvett; államháztartáson belülre és kívülre átadott pénzeszköz előirányzott összegének módosulását, a felhalmozási kiadási előirányzatok változását, valamint a Képviselő-testületi döntések költségvetési rendeleten való átvezetését tartalmazza.

**2.**

**BEVÉTELEK**

Az önkormányzat és intézményei bevételi főösszege jelen rendelet módosítás hatására intézményenként eltérő, de összességében 275 640 ezer forinttal nő, pénzforgalmi szempontból működési bevételek előirányzata 6 313 ezer forinttal, a felhalmozási bevételek előirányzata pedig 60 113 ezer forinttal, a finanszírozási bevételek pedig 209 214 ezer forinttal nő.

Az **Önkormányzat** bevételi főösszege előirányzata 225 810 ezer forinttal nőtt. A pénzforgalmi bevételi előirányzatát több tényező is befolyásolta, melyek működési egyenlege 2 470 ezer forinttal, felhalmozási egyenlege 60 113 ezer forinttal növekedett. A változás a különböző támogatások és 022/60 hrsz ingatlan értékesítésének következménye.

Az *állami támogatásokat* érintően tárgy évben is vannak és lesznek változások, de még nem minden adat ismert.

* Évente két alkalommal (májusban és októberben) a jogszabály lehetővé teszi az állami támogatás tervezésekor közölt mutatószámok módosítását a már ismert tényadatok alapján. A 2024. májusi felmérésben magadott mutatószámok üzemeltetési támogatásra történő összegszerű hatása az előterjesztés készítéséig még nem nem jelent meg az eredmények között az EBR42 rendszerben.
* Könyvtári érdekeltséget növelő támogatás igénylése megtörtént, de összege nem érkezett még meg az önkormányzat számlájára.
* 2023. évi állami támogatás elszámolása eredményeként még járó támogatás 2 470 ezer forint.

Az *Egyéb működési és felhalmozási célú támogatások államháztartáson belülről* sorokon a változást a "Hévízi Árpád utcai temető infrastruktúra fejlesztés" -re elnyert 6 000 ezer forint jelenti.

A F*elhalmozási bevételek* a022/60 hrszingatlan értékesítésének következtében 54 113 ezer forinttal emelkedtek.

A finanszírozási bevételekben történő módosulást az előző évi maradvány a 2023. évi Zárszámadási rendelettel történő realizálása és a közfoglalkoztatás nettó finanszírozás megelőzése jelenti.

Az **Intézmények** költségvetésénekbevételi oldala minden esetben módosult az előző évi költségvetési maradvány realizálásával. Ezen felül:

* A Polgármesteri Hivatal esetében a 2024. június 9-dikére kitűzött Európai Parlament tagjainak, a helyi önkormányzati képviselők és a polgármesterek, valamint a nemzetiségi önkormányzati képviselők közös eljárásban tartott általános választásával kapcsolatban a helyi választási iroda részére megállapított támogatás összege 3 227 ezer forint, pótigény összege pedig 142 ezer forint.
* GAMESZ bevétele a leselejtezett eszköz hulladékként való értékesítésével 474 ezer forinttal nőtt.

**3.**

**KIADÁSOK**

Az önkormányzat és intézményei kiadási főösszege a bevételi főösszeggel megegyezően jelen rendelet módosítás hatására intézményenként eltérő, de összességében 275 640 ezer forinttal nőtt, pénzforgalmi szempontból működési kiadási előirányzata 180 559 ezer forinttal, a felhalmozási kiadások előirányzata pedig 61 047 ezer forinttal nőtt.

Az **Önkormányzat** működési pénzforgalmi kiadásai összességében 154 257 ezer forinttal felhalmozási pénzforgalmi kiadásai pedig 44 176 ezer forintal nőttek, melyek részleteit a képviselő-testület által meghozott döntések, valamint a pályázatok és a beruházások megvalósítása során felmerült működési és felhalmozási kiadások közötti átcsoportosítások határozzák meg.

*A személyi kiadások és szorosan kapcsolódó munkaadót terhelő járulékok növekedését első sorban* az Interreg Europe Digitalize pályázat keretében, *a* munka törvénykönyve szerinti jogviszonyban 2024. április 1-től foglalkoztatott 2 fő részmunkaidős munkavállaló bére és járuléka okozza. A pályázat utófinanszírozott.

A *dologi kiadások* változására nagyobb mértékben kiható tételek:

* Hévízi Futófesztivál Önkormányzat által bevállalt költségei 3 000 ezer forint,
* Be Ready pályázat előkészítés 1 100 ezer forint,
* Csapadékvíz infrastruktúrális fejlesztés vízjogi üzem.eng, igazgatási díjak 732 ezer forint,
* TOP\_Plusz-1.1.3-21 Turisztikai infrastruktúra fejlesztések Hévízen pályázati dokumentáció elkészítése 2 700 ezer forint,
* Polgármesteri keret terhére került elszámolásra a pedagógus kirándulás személyszállítása (Hévíz-Lendva-Dobronak-Hévíz), a Hévízi Illyés Gyula Általános Iskola 4. osztályos tanulóinak kirándulása és ellátása a Sobri Jóska kalandparkban, valamint BBI felvonulásra jelmez kölcsönzés a Hévízi Illyés Gyula Általános Iskola részére,
* Az eredetileg nem tervezett bevételek összege terhére egyéb dologi kiadások növekedése a váratlan kiadások fedezetére.

Az *államháztartáson belülre történő* *működési célú támogatás* növekedését pályázatok elszámolása képezi.

Az *államháztartáson kívülre történő* *működési célú támogatás* növekedésében az alábbi tételek játszanak szerepet:

* 10/2024(II.08.) KT határozat alapján Hévízi Turisztikai Nonprofit Kft támogatása 23 000 ezer forint összegben,
* 41/2024 (III.25.) KT határozat alapján Hévízi Szobakiadók Szövetsége támogatás 1 500 ezer forint összegben,
* 42/2024(III.25.) KT határozat alapján Bársonytalp a Cicákért Zala Egyesület támogatása 500 ezer forint összegben.

A *Működési célú céltartalék és az általános tartalék*összegét befolyásolták a felsorolt, nem tervezett bevételek és kiadások változása, valamint az eddig felsorolt testületi döntések,kötelezettségek.

A polgármesteri keretből került finanszírozásra – a dologi kiadások változásánál felsoroltakon túl - Mikrolight repülős világbajnokságon (Anglia, 2024.07.01-2024.08.01.) reklámhordozó felület kialakítása.

A B*eruházások* sorában az alábbi tételek eredményezték a változást:

- 69/2024 (IV.26.) KT határozat alapján Hévíz Gyógyhely fejlesztése csökkentett koncepció előkészítésére 4 500 ezer forint-,

- Deák tér 1. szám alatt a könyvtár helységében gipszkarton fal készítése 232 ezer forint-,

- A bevételek változásánál is felsorolt, pályázati támogatásból megvalósuló "Hévízi Árpád utcai temető infrastruktúra fejlesztés 6 000 ezer forint-,

- Rákóczi u. 2. KIF csatlakozás 3X32 A teljesítmény bővítés (Tourinform) 413 ezer forint -,

- Villamoshálózat bővítés 3 175 ezer forint-,

- Egészségház tervmódosítás (pályázatban nem elszámolható) 1 391 ezer forint összegben.

- GINOP-7.1.9-17-2018-00015 „dr. Schulhof sétány fejlesztése” projekt esetében a kivitelező a műszaki átadást követően felvett garanciális hibajegyzékben rögzített garanciális javítási munkákat az önkormányzat többszöri írásos felszólítása ellenére sem végezte el, ezért az önkormányzat a vonatkozó vállalkozási szerződés 8. és 10.3 pontjaiban foglaltak szerint a javítási munkákat harmadik féllel végeztette el 20 619 ezer forint összegben. Ennek költségeit az önkormányzat a kivitelező által az önkormányzat számlájára befizetett jótállási biztosítéka terhére egyenlíti ki. A befizetett jótállási biztosíték az érvényesítési folyamat végén realizálódik bevételként.

A *felhalmozási célú államháztartáson belüli támogatások* növekedésének meghatározó részét képezi a26/2024 (II.29.) KT határozat alapján a Hévízi Turisztikai Nonprofit Kft részére nyújtott támogatás 62 230 ezer forint összegben, valamint itt jelennek meg a MFP Zrínyi utcai útfelújítás és az MFP kerékpárút kialakítás el nem számolt támogatási összegeinek visszafizetési kötelezettségei (összesen: 1 574 ezer forint).

Az **Intézmények** kiadási előirányzatainak kisebb mértékű változását több tétel befolyásolta. A **Polgármesteri Hivatal** esetében - a bevételeknél is említett - a 2024. június 9-dikére kitűzött Európai Parlament tagjainak, a helyi önkormányzati képviselők és a polgármesterek, valamint a nemzetiségi önkormányzati képviselők közös eljárásban tartott általános választásával kapcsolatban felmerült kiadások jelentik a változást.

**GAMESZ** a dologi kiadásainak terhére építetett ki a Kossuth Lajos utcai épületére napelemes rendszert 10 861 ezer forint értékben. A Shulhof sétány virágosítását intézményfinanszírozásból valósította meg 2 223 ezer forint összegben.

A **TASZII** klíma telepítésre és parkoló bővítésére 3 500 ezer forint intézményfinanszírozásban részesült.

A **FGYMK** részére 2 510 ezer forint került betervezésre a könyvtárba klíma telepítés céljából intézményfinanszírozás terhére.

**4.**

**LÉTSZÁM**

A költségvetési szervek létszámkerete 2024. január 1-jei időpontra 149 fő, melynek időbeli változását költségvetési szervenkénti megbontásban a 1/2024 (II.08.) költségvetési rendelet 21. mellékletében követhető.

**5.**

**ÖSSZEFOGLALÓ**

A jelen előterjesztéssel benyújtott - 2024. évi költségvetés módosításáról szóló - rendelettervezet a város költségvetését 4 543 456 ezer forint bevételi és ugyanannyi összegű kiadási fő összegre módosítja.

2024. augusztus végi képviselő-testületi ülésen a féléves beszámoló napirend keretében az intézmények jutalmazási lehetősége tárgyalásra kerül.

Általános indokolás

Hévíz Város Önkormányzat Képviselő-testülete megalkotja a 2024. évi költségvetési rendelet módosításáról szóló önkormányzati rendeletét.

Részletes indokolás

**1. § -3. §**

A költségvetési bevételek és kiadások módosulásának átvezetése.

**4. § -8.§**

Az önkormányzat és a költségvetési szervek költségvetési főösszegének módosulásai.

**9. §**

Hatályba léptető rendelkezések.

Kérem a tisztelt Képviselő-testületet, hogy a – költségvetést módosító rendelettervezet és a tájékoztató mellékletek megismerése és megvitatása után – jelen előterjesztéssel benyújtott költségvetési rendeletmódosítást szíveskedjen elfogadni.

A költségvetési rendelet módosítása minősített többségi szavazattal fogadható el.

**Hévízi Térfigyelő kamera rendszer bővítése**

Hévíz Város Önkormányzat a térfigyelő kamerarendszer jelen előterjesztésben tárgyal bővítését a Hévízi Rendőrörs és a közterület felügyelet ajánlása alapján állította össze.

A bővítés során a jelátviteli infrastruktúrát, az adathálózatot és a villamoshálózatot is ki kell építeni ezeken a helyszíneket, továbbá az önkormányzati arculatnak, és utcaképnek megfelelő oszlopot kell állítani két helyszínen.

A javasolt közterületi helyszínek :

1. Petőfi utca lépcsősor felőli vége, 3 db kamera, lépcsősor, Petőfi utca vissza, Festetics tér irányokban
2. Petőfi utca Széchenyi utca felőli vége, Petőfi utca be irányban. Megjegyzés: oszlopállítás szükséges, a Petőfi utca enyhén emelkedik befelé irányban, továbbá rendkívül sűrű az utcában a lombkorona állomány. Ez az irányultság szükség esetén átforgatható (nem automatikusan) a Széchenyi utca fel/le irányokba, ha erre lenne nagyobb igény.
3. Széchenyi utca és  Attila utca sarok, Attila utca be irány. Oszlopállítás szükséges, hogy belátható legyen a terület. Szükség esetén szintén a Széchenyi utca irányába forgatható ha erre lesz a jövőben nagyobb igény.

A fenti helyszínek konszenzusos kiválasztása során figyelembe kellett venni egyrész a szakmai ajánlásokat, továbbá azt, hogy a rádiófrekvenciás jelátviteli hálózat kapcsolata megfelelő legyen, továbbá a meglévő infrastruktúrába is beilleszthető legyen, valamint a közelben áramvételezési lehetőségre alkalmas legyen a villamos hálózat, azaz az Önkormányzat az EOn kisfeszültségű elosztóhálózatából 0-24 órában villamosáramot vásárolhasson OCSD rendszeren keresztül.

A javasolt egyéb helyszínek:

1. Illyés Gyula Általános Iskola és Alapfokú Művészeti Iskola négy bejáratainak és azok környékének, valamint a sportcsarnok bejáratának kamerás védelme továbbá a városi térfigyelő kamerarendszerbe való illesztése, melyet a bővítés után szintén a rendőrség és közterület felügyelet kezel.

**6.**

**HATÁROZATI JAVASLAT**

1. Hévíz Város Önkormányzat Képviselő-testülete jóváhagyja a Hévízi Térfigyelő kamara rendszer bővítésének beruházását, az alábbi tartalommal: Petőfi utca vége, lépcsősor, Széchenyi u. (Petőfi u.-val szemben), Attila u. - Széchenyi u. sarok és az Illyés Gyula Általános Iskola és Alapfokú Művészeti Iskola négy bejáratainak és azok környékének, valamint a sportcsarnok bejáratának kamerás védelmére továbbá a városi térfigyelő kamerarendszerbe való illesztésére, melyet a rendőrség és közterület felügyelet kezel.
2. A Képviselő-testület a bruttó 10.000 ezer Ft fejlesztési előirányzatot a 2024. évi költségvetésről szóló 1/2024. (II.08.) számú rendelet 9. melléklet IV/4. sora terhére biztosítja.

Felelős: Papp Gábor polgármester

Határidő: 2024. június 27.

**7.**

**Előzetes hatásvizsgálat**

A jogalkotásról szóló 2010. évi CXXX. törvény 17. §. (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit.

**Rendelet-tervezet címe:** Hévíz Város Önkormányzat 2024. évi költségvetéséről szóló 1/2024. (II. 08.) rendelet módosítása

**Költségvetési hatása:** A 2024. évi költségvetési rendelet módosításáról szóló rendelet megalkotásához, módosításához kapcsolódó előzetes hatásvizsgálat során megállapítható, hogy az önkormányzatnak az államháztartásról szóló 2011. évi CXCV. törvény 34. §-ában foglalt lehetősége és egyben kötelezettsége, hogy a költségvetési rendeletében megjelenő bevételek és kiadások módosításáról, a kiadási előirányzatok közötti átcsoportosításokról a Képviselő-testület döntsön. A rendeletmódosításra legalább negyedévenként a képviselő-testület döntése szerinti időpontokban, de legkésőbb az éves költségvetési beszámoló elkészítésének határidejéig kerülhet sor.

**Rendelet megalkotásának szükségessége:** A rendeletmódosításról szóló rendelet megalkotásának elmaradása esetén a Képviselő-testület által évközben hozott határozatokban szereplő – az eredeti költségvetésben még nem nevesített - feladatok megvalósításához nem áll rendelkezésre előirányzat. Emiatt a működési és beruházási feladatok végrehajtása nem lehetséges. Az évközben folyósított, az önkormányzatok általános és ágazati feladatokat finanszírozó támogatásainak összege, a kiegészítő támogatások összege, az Áht-n belülről és kívülről átvett pénzek összege, egyéb működési és felhalmozási többletbevételek, - rendeletmódosítás hiányában nem kerülnek átvezetésre az önkormányzat költségvetéséről szóló rendeleten. Emiatt a költségvetési bevétel nem a valós képet mutatná, illetve évközi döntések esetében, a végrehajtás során felmerülő kiadásokra nem állna rendelkezésre a megfelelő előirányzat.

**A jogszabály alkalmazásához szükséges személyi, szervezeti, tárgyi és pénzügyi feltételek**: Jelen költségvetés-módosítási rendelettervezet az Önkormányzatra, és valamennyi intézményére vonatkozóan tartalmaz működési, valamint az Önkormányzat esetében felhalmozási kiadási előirányzat módosítást, illetve a felhalmozási célok közötti átcsoportosítást. A módosítás érinti a személyi juttatásra és munkáltatót terhelő szociális hozzájárulási adóra, dologi kiadásokra, az egyéb működési kiadásokra és a felhalmozási kiadásokra vonatkozó előirányzatokat. Módosul a finanszírozási bevétel és kiadások tervezett összege.

A tárgyi feltételek vizsgálata nem értelmezhető a rendelet megalkotása kapcsán, a pénzügyi feltételek vizsgálatára pedig azért nincs szükség, mivel a pénzügyi feltételeket maga a költségvetés határozza meg.

A költségvetési rendeletmódosítás társadalmi, gazdasági, környezeti és egészségi hatása csupán közvetett, a társadalom és a gazdaság egy szűkebb körét, a város és vonzáskörzetéhez tartozó lakosságot érinti a benne foglalt feladatok és célok megvalósítása érdekében.

**8.**

**Felülvizsgálatok- egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Boros Lajosné | Számviteli ügyintéző |  |  |
| Szintén László | Közgazdasági osztályvezető/pénzügyi ellenőrzés |  |  |
| Dr. Tüske Róbert | Jegyző/törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
| Gönye József | GAMESZ igazgató |  |  |
| Hermann Katalin | FGYMK igazgató |  |  |
| Varga András | TASZII intézményvezető |  |  |